ועדת הכספים, כנסת 17, פרוטוקול מספר 170, 2006-11-13 10:45

יעקב ליצמן: שלום לכולם, אני פותח את ישיבת הוועדה בנושא: צו תעריף המכס והפטורים ומס קניה על טובין (תיקון מס' 17), התשס"ו-2006 (סיווג מצברים).

איריס וינברגר: תיקון מס' 17 לצו מדבר על הוספת כלל.

איריס וינברגר: אנחנו מביאים את זה בפני ועדת הכספים למען הזהירות בלבד.

איריס וינברגר: הכלל הזה משקף את עמדת רשות המסים הנוהגת כפי שהוצגה גם בבתי המשפט.

איריס וינברגר: מדובר בעמדה שמשמעותה היא שסיווג של מצברים יהיה תמיד כסוללות בפרט המכס שמתייחס למצברים, ולא כחלק בהתאם לטובין שאליו הם משויכים - אם זה סוללות לטלפון סלולרי כחלק של טלפון סלולרי, אם זה סוללות למקדחות כחלק של מקדחה - אלא לרכז את כל המצברים באותו פרט מכס של מצברים, בהתאם לסוג המצבר.

איריס וינברגר: הכלל הזה משקף את עמדת ועדת המינוח של ארגון המכס העולמי.

איריס וינברגר: צו תעריף המכס מושתת על אמנה בינלאומית, כידוע לכם.

איריס וינברגר: בשנת 2003 התקיים דיון של המועצה ביחס לסוללות לטלפון סלולרי, ושם הוחלט שהסיווג הנכון הוא כעמדת המכס מזה שנים וכעמדת ארגון המכס הבינלאומי בפרט 8507.

איריס וינברגר: בשנת 2001 היה פסק דין של בית המשפט העליון בענין יורוקום, שפסק שסוללה לטלפון סלולרי צריכה להסתווג כחלק של טלפון.

איריס וינברגר: בכלל הקיים אין השלכה פיסקלית מבחינתנו.

איריס וינברגר: מיד לאחר פסק דין יורוקום, יצרנו פרט מכס בהתאם להחלטת בית המשפט, אבל עם המיסוי של סוללות.

איריס וינברגר: המיסוי שונה.

ניסן סלומינסקי: אתם מפרקים את המכשיר ל-20 חלקים, ועל כל חלק משלמים מס בנפרד?

אלי אפללו: אבקש לשאול את היועצת המשפטית של הוועדה אם זה לא מנוגד להחלטת בית המשפט העליון, או שמדובר בצעד עוקף של בית המשפט העליון.

יעקב ליצמן: ואם כן, מה הבעיה?

אלי אפללו: אני רוצה לדעת.

אלי אפללו: זה חשוב מאוד מבחינתי - האם לתמוך בכך או לא.

אלי אפללו: אם מזלזלים בהחלטות בית המשפט העליון--

יעקב ליצמן: אנחנו עושים את זה כל יום על משהו אחר.

יעקב ליצמן: זאת לא בעיה.

אלי אפללו: בכל אופן, ההחלטה של בית המשפט העליון קובעת מבחינתי.

אלי אפללו: זה נראה לי אבסורד שפעם אנחנו מתייחסים להחלטות בית המשפט בהדר ובכבוד, ואומרים שבשום פנים ואופן לא צריך להתנגד להחלטותיו, ואילו כאן אגף המכס או רשות המסים מתייחס לכך.

אלי אפללו: אבקש לקבל את חוות דעתה של היועצת המשפטית.

שגית אפיק: אומר משהו מעט יותר רחב: צווי תעריף המכס הם צווים מיוחדים - הם מחילים את המס מרגע פרסומם ברשומות, כשלמכס יש 60 יום לבוא לוועדת הכספים ולקבל את האישור על הצווים.

שגית אפיק: אם אתם מאשרים, הצו ממשיך להיות בתוקף מרגע האישור.

שגית אפיק: אם אתם מבטלים, הצו מפסיק להתקיים מרגע הביטול.

שגית אפיק: אישור הוועדה נדרש בסעיף ההסמכה כשרוצים להטיל מכס חדש או כשמדובר בהעלאה של מכס.

שגית אפיק: כאן בא אליכם המכס ואומר לכם שהוא בא רק למען הזהירות, ושאין בכך משום העלאה.

שגית אפיק: לכן מה שאני יכולה לייעץ לכם הוא שלמעשה אין צורך באישור הוועדה לצווים האלה.

שגית אפיק: המכס באים לכאן למען הזהירות בלבד כדי שאם יום אחד יבוא מישהו ויטען.

שגית אפיק: בדברי ההסבר שלהם הם אומרים שאין כאן העלאה.

שגית אפיק: הם לא צריכים אותנו לצורך הזה.

שגית אפיק: הם רוצים ביטחון כפול.

שגית אפיק: אגב, זה נכון גם לגבי הצו השני; אין בו העלאה או הטלה של מס חדש.

שגית אפיק: אבל בצו הזה יש את הענין המיוחד, כאשר ישנה פסיקה של בית המשפט העליון, שקבעה סיווג מסוים לסוללות של מכשיר הפלאפון, והמכס פעלו על פי הפסיקה הזאת ושינו את הסיווג.

שגית אפיק: עכשיו הם מבקשים להחזיר את זה בחזרה, לפני פסיקת בית המשפט העליון, ולא לשנות את המס.

שגית אפיק: זה מה שהם מבקשים מבחינת המצב המשפטי.

שגית אפיק: אם הם מבקשים מכם לאשר דבר שהוא למען הזהירות - שאם מישהו יטען בעתיד שיש העלאה - אפשר לומר שכאשר תיטען הטענה הזאת ותימצא נכונה, אפשר יהיה לבוא תמיד לוועדת הכספים ולקבל אישור קונקרטי לאותה העלאה, ולא אישור תיאורטי מראש.

יעקב ליצמן: אבקש לשאול שאלה טכנית-תיאורטית: אם אני רוצה לאשר שינוי בצו, גם בניגוד לבג"ץ, האם מותר לי?

שגית אפיק: בוודאי.

יעקב ליצמן: תודה רבה.

יעקב ליצמן: אם מותר לי, אין שאלה להעביר את זה.

ניסן סלומינסקי: הרי כל המושג של חוק עוקף בג"ץ בטעות יסודו - אתה, הכנסת, משועבד לבג"ץ.

ניסן סלומינסקי: איפה נשמע דבר כזה?

חיים אורון: אני אפר בזהירות רבה הוראה של בג"ץ.

שגית אפיק: השאלה היא אם נדרש האישור שלכם.

ראובן ריבלין: אני לא מבין מה קורה כאן, ולכן אני יוצא מהדיון.

איריס וינברגר: בכלל הזה אין מטרה לעקוף את בית המשפט העליון.

איריס וינברגר: בית המשפט העליון נתן את ההחלטה שלו בשנת 2001.

איריס וינברגר: בשנת 2003 חוזקה עמדת רשות המסים על ידי המועצה.

איריס וינברגר: הסיווג הוא סיווג בינלאומי.

איריס וינברגר: כמדינת ישראל, אנחנו לא יכולים לסווג את הסוללות בשונה מכל מדינות העולם האחרות, במיוחד כשאין לכך השלכה פיסקלית.

יעקב ליצמן: אם כן, אנחנו נצביע.

יעקב ליצמן: מי בעד צו תעריף המכס והפטורים ומס קניה על טובין (תיקון מס' 17), התשס"ו-2006 ירים את ידו?

יעקב ליצמן: הצבעה בעד אישור הצו - רוב נגד - מיעוט נמנעים - 1 ההצעה לאשר את הצו נתקבלה.

אלי אפללו: אני מבקש רביזיה.

יעקב ליצמן: מי בעד רביזיה לצו תעריף המכס והפטורים ומס קניה על טובין (תיקון מס' 17), התשס"ו-2006?

יעקב ליצמן: הצבעה בעד הבקשה לרביזיה - רוב נגד - מיעוט הבקשה לרביזיה נתקבלה.

יעקב ליצמן: הרביזיה התקבלה.

יעקב ליצמן: פעם נוספת: מי בעד צו תעריף המכס והפטורים ומס קניה על טובין (תיקון מס' 17), התשס"ו-2006?

אלי אפללו: רגע, תן לי התייעצות.

יעקב ליצמן: אני נותן לך דקה להתייעצות.

אלי אפללו: למה דקה?

יעקב ליצמן: כי כך החלטתי.

אלי אפללו: אתה רוצה להתנהג בכוחנות ובצורה לא יפה?

יעקב ליצמן: כך אני רוצה.

אלי אפללו: תמשיך להתנהג בכוחנות.

אלי אפללו: תמשיך.

אלי אפללו: אל תאיים עליי.

יעקב ליצמן: יש לך חצי דקה נוספת להתייעצות.

אלי אפללו: איומים וכוחנות.

אלי אפללו: הכל בכוחנות.

אלי אפללו: אני מבין.

אלי אפללו: תמשיך.

אלי אפללו: תאמין לי, אני מבין טוב מאוד.

יעקב ליצמן: רבותי, נותרו עוד מספר שניות עד לקיומה של ההצבעה החוזרת.

יעקב ליצמן: אני מהאופוזיציה בכלל.

יעקב ליצמן: אז אני רוצה להראות שיש כאן

יעקב ליצמן: סדר ושאתה לא תשתולל לי ותנהל לי את הוועדה.

יעקב ליצמן: מי בעד צו תעריף המכס והפטורים ומס קניה על טובין (תיקון מס' 17), התשס"ו-2006?

הצבעה: בעד אישור הצו - רוב נגד - מיעוט הצו אושר.

יעקב ליצמן: אושר.

יעקב ליצמן: תודה רבה.

יעקב ליצמן: גם אני יודע לנהל ועדה.

אלי אפללו: אבקש להעלות את זה למליאה.

יעקב ליצמן: זה עולה באופן אוטומטי.

יעקב ליצמן: אתה לא צריך לבקש.

שגית אפיק: זה עולה למליאה ושוכב במליאה שבעה ימים.

שגית אפיק: חבר כנסת שרוצה להתנגד יכול להתנגד ותתקיים הצבעה במליאה.

יעקב ליצמן: תודה לכולכם, הישיבה נעולה.